amanoisuno/poet huggingface dataset:
贈談命嚴叔寓 李長沙
平時已秉班揚筆，暇處不妨甘石經。吾里忻傳日邊信，君言頻中斗杓星。會稽夫子餘詩禮，巴蜀君平舊典型。歷歷周天三百度，更參璿玉到虞廷。
送戴太博  其一 杜司直
昨者題輿政未成，鄰封騎竹已歡迎。翱翔忽看天邊舉，來去從教境上爭。玉笥江山應改色，青原風月未忘情。兩邦父老休啼哭，總在甘棠蔭裏行。
送戴太博  其二 杜司直
瓊佩霞裾雲錦裳，胸中指塞貯琳瑯。詞章莫測波瀾闊，談笑惟圖書傳香。與我多應鄰臭味，於人寧有別肝腸。一州斗大非公處，早晚催歸白玉堂。
壽開府 嚴敦常
季冬兩十雞鳴初，僚吏府造如雲趨。綉軸捧星香擁爐，共慶此日生真儒。玉堂金印守此都，今日爲城鎮匈奴。坐安天下猶覆盂，祝公之壽宜何如。欲祝公如九臯鶴，鶴頸雖長畏繒繳。欲祝公如千歲龜，清江作使身亦危。又祝公如松與柏，樵斧焉知歲寒色。剛莫剛兮赤山鐵，鐵作干將有時缺。堅莫堅兮泰山石，溜滴波穿有時泐。不若祝公如太虛，包含千古無時無。任馳玉兔飛金烏，暑往寒來速又徐。髪常如漆齒常固，太虛不老君與俱。
遊濟瀆 李志全
水底微茫見貝宮，靈源直與海相通。雪晴人立冰壺外，春暖魚遊玉鑑中。鶴反松林巢夜月，神歸蓬島駕天風。裴公亭上行吟處，佗日重來興未窮。
龍虎山 易性中
雲氣蓬萊近，山陰草樹香。御風不知遠，仙骨已清凉。
遊東禪院 郭之義
地去關城遠，無人伴訪尋。泉流溪路窄，石聳洞門深。紫翠烟嵐懋，清凉竹樹陰。重來應更□，□日解塵襟。
三蕭行賀蕭丞定夫子登科 傅西齋
吾鄉前輩多風誼，教子讀書全盛事。劉斯立在慶曆間，二子同升俱上第。後來嘉祐孔長源，三子聯登相後先。元豐四謝更同榜，一家科第光燁然。直到淳熙徐思叔，亦與二子連芳躅。又報年來蕭定夫，紹定兩科庭下玉。二百年間能幾家，劉家孔家無以加。才名學行總名世，不但官爵稱高華。謝家獨有民師著，徐家大無鳴詩句。人道蕭室父子三，前輩流風無讓處。蕭公要是真醇儒，家無他物惟有書。自家讀了教兒讀，夜半書聲喧里閭。造物負公還不貧，嘉定庚辰漢庭右。此時二子已嶄然，公曰吾心汝其懋。果然相繼取高科，二哥饒著與三哥。乃翁笑向月中問，吾家桂樹何其多。月娥報道蕭家桂，生滿月中香滿世。移過東山能幾年，今日方教翁滿意。祝公此意令深長，香名當使百世芳。前賢事業遠且大，三劉三孔尤輝光。世科膴仕公家有，實聲莫落謝徐後。要知渝上一蕭家，突過四家名宇宙。我曾與公同薦名，服公文行識公真。更與賢郎共文社，情誼凜凜如霜筠。翻笑傳家三父子，草亭老人空厲志。曾不得名於薦書，僅有大兒前擢第。小兒四度試春官，尚期他日修征鞍。如今饑卧空山裏，慨想前事悲汍瀾。喜聞令子歸錦里，夜不能眠推枕起。瓣香寓作三蕭行，寄賀蕭公當雙鯉。
送梁府教赴括蒼任 趙恬齋
聞得官期三月初，此行最喜奉潘輿。杏花風暖好覓句，槐影日長宜讀書。垂世文章星有斗，隨緣富貴水成渠。少須歲月朝天去，半夜金蓮歸直廬。
壽知宗 范一飛
天工未放二陽生，留得堯階一葉蓂。慶誕仙源貴公子，祥開南極老人星。日隨宮線添無盡，貌比莊椿看更青。歲歲華堂祝眉壽，笙歌聲裏雪梅馨。
送人赴舉 黄少師女
春闈報罷已三年，又向西風趁著鞭。屢鼓莫嫌非作氣，一鳴當自卜沖天。賈生少奮終何遇，馬援才高老益堅。大抵功名無早晚，平津今見起淄川。
別諸禪衆 釋洪海
萬瓦禪林聳翠螺，四圍山色玉新磨。恍疑別換胸懷子，霽月光風覺轉多。
晚宿靈岩 雲盤山人
風雨旃檀閣，烟霞鐘鼓聲。定僧今不作，空谷尚傳燈。
羅隠題詩石 釋某
峭壁巉巖枕碧溪，昔賢曾過此留題。一時章句今人憶，萬古聲名與日齊。山色淺深來白鶴，水光溜瀉漾金雞。我來弔古尋遺跡，只有漁翁傍石梯。
紹興丁丑題烏石山 □治中
烏□□怪石，撐突倚山巔。□□群羊伏，昂昂萬馬聯。何年現蓬島，終古頌桑田。相揖閩王宅，東隅有九仙。
遊東禪院 郭某
地去關城遠，無人□□□。泉流溪路窄，石顯洞門深。□□□□□，□□竹樹陰。□□□□□，□日解題襟。
南山留題和呂元錫韻 某府判
詞源浩渺浙江潮，倒瀉銀河落九霄。貝闕珠宮春不老，蓬萊瀛海路非遥。多君訪古曾携手，愧我勞生漫折腰。擬欲誅茅成小隠，山雲不薄幸相招。
白石灘碑刻 無名氏
太原王氏女，金陵韓守妻。戊辰年八月，葬在石城西。日爲弓兮月爲箭，射四時兮生改變。千年萬年松柏風，悲盡死亡人不見。
無題 無名氏
試將潜皖問雲遊，何似靈巖與虎丘。應道淮南山水勝，清奇都在兩三州。
題石魚 無名氏
諸公討未决。朝忌其事夕失功，詎可因循守常法。人心感處是天心，至誠解使金石裂。形勢不宜久冷落，鼓作須及人情熱。每憂姦雄東風塵，它日未易傾巢穴。人才政事所急者，此間伊呂何常乏。况如耿賈郭李輩，馬後牛前誰識別。黄芽摇寒鴥不飛，鬼洞蠻虛新過雪。行矣强飯莫飲酒，偷閑讀書備施設。一官皆可行其義，勿學庸人苟歲月。蹄涔之水無鯤鯨，鴛鳳寧肯爭雞楬。吾皇駐蹕浙江西，努力朝宗致忠烈。星馳電走見相。
曹孝女廟 釋元昉
祠古孝誠遥，悲風想暮號。月魂迷草色，血淚濺江濤。斷碣惟黄絹，孤墳掩綠蒿。千年暗潮水，亦以姓爲曹。
講教洞 高予文
一官羈絆混黄埃，壯抱雄懷久未開。我若有山如此好，掛冠即日賦歸來。
句 謝達夫
兩峰環抱揖平川。
登黄樓 胡謐
山接青齊橫翠黛，水兼汴泗入洪流。西風落日憑欄處，廊廟江湖總繫愁。
送陳吏部 林某
天頒一札語叮嚀，光動郎官駕使星。頼有斯文增氣燄，可無吾道活生靈。馳驅漫說周原隰，登轡先須辨渭涇。珍重□章臨遣意，不徒鹽筴與茶經。
留題酒家壁 席炎
山雲出山無一錢，日日醉倒春風邊。采蘋橋南徐孺子，白酒初熟留神仙。
新月 釋顯彬
微光已成魄，隠隠夕陽間。六幙無人卷，一鉤長自閑。輪隨明月長，香逐桂枝還。三五相將近，分明照竹關。
題徐氏金湖書院 梁白
烟霞縹緲鎖仙鄉，萬卷詩書一草堂。孝義聲華輝北闕，門閭烜赫照南方。千尋瀑布侵肌冷，四季閒花撲鼻香。正是人間無敵處，王公詩版砌虹梁。
題徐氏金湖書院 楊徵
君家仙館带林塘，氣象清新志趣長。千里客來如海若，一樓詩靜透文光。門閭旌表芝蘭貴，科第聯芳桂籍香。帝里詞人多景慕，願題詩句滿修篁。
毛竹山 桑文炳
天地有此山，植此毛竹久。我本山中人，清風振千古。
真人  其一 彭徵
白雲深處是仙家，清壁飛來瀑布斜。採藥不知歸路晚，洞門開遍碧桃花。
真人  其二 彭徵
散髪披襟萬仞岡，天池風度碧蓮香。洞雲去作人間雨，留下瑶壇月影凉。
真人  其三 彭徵
老桂吹香入古瓢，月華如水碧天寥。酒醒夜半誰驚覺，鶴背仙人紫玉簫。
真人  其四 彭徵
山中無歷任光陰，梅正開時雪意深。彈罷蕊珠香滿座，天花幾個落瑶琴。
古木空烟 梁子固
淡烟漠漠古城頭，老樹拏雲瞰碧流。鴉背夕陽添晚景，就中描出一天秋。
石通洞 朱翁
披棘捫蘿入洞中，拂塵剝蘚識涪翁。我緣直道來施右，君爲清詩到石通。定後寂寥無異議，危初萋菲竟何功。投豺畀北言猶在，厄宋饑陳道不窮。
游碧落洞 釋延吉
碧落有仙躅，迴溪限塵跡。虎穴建空巖，鳥道齊峭壁。蒼松動寒吹，孤雲觸幽石。物外詣所樂，高談混儒釋。
白雲亭 徐壽朋
飛泉山脚水盈盈，溪會亭前就榜名。駐目合流尋異派，爽心臨眺勝登瀛。遊人暗認仙原景，清耳微傳玉佩聲。依約白蓮當日事，社中賢令有淵明。
勝會堂 徐壽朋
巧運風斤若化成，過門車馬每留行。吞含氣象歸平隴，鬬湊溪山到畫楹。春借杏桃紅照耀，曉披烟靄碧低橫。使麾映日安牙隊，依約當年細柳營。
景福院 黄執中
娟娟竹影薄，决决溪流淺。風生秋意回，野塘天容遠。
白鶴峰 張祉
我登白鶴峰，下窺滄海日。色與朱橘同，形比彈丸一。夜半佇玩閒，無質而生質。所以神仙侶，色界須超出。
普通禪寺  其一 釋德惠
古寺何年有，巍峨入杳冥。水如僧眼碧，山作佛頭青。瓦礫皆能說，虛空亦解聽。道人心已死，窗下卷殘經。
普通禪寺  其二 釋德惠
問訊巖中主，形枯雪滿頭。住山何歲月，壞衲幾春秋。傍石千間屋，騰空百尺樓。盡從心地出，聲價甲西州。
臨溪樓 敖邁
花溪老子昔喜花，紅雲紫霞香滿家。竹溪逸士昔愛竹，翠靄蒼烟陰繞屋。羌茲偉人臨溪樓，唐相之裔來溪頭。奄有花竹著樓所，日與溪山作賓主。手抉銀漢地上流，仰送飛鴻俯盟鷗。滄浪濯纓塵化雪，清泉烹茶團碎月。曾似元龍意氣豪，湖海偃卧百尺高。又似仲宣銷憂賦，客居江左非吾土。不如祝翁畫欄前，梯身此樓近青天。湔心此溪赴滄海，樓名溪聲可千載。
贊驛亭壁墨龍 黄均瑞
一鼓春雷起九淵，風雲萬里會中天。墨池付與無多水，去作人間大有年。
三溪 尹恕
三溪溪水別原委，長日波光蕩無已。曲折有如九迴腸，合匯門前清徹底。只看秀色照眼明，溪上閒遊不倦情。何年得作逋榮客，好結芳鄰一濯纓。
遊譚田寺 蔣金部
我愛譚田寺，短橋橫碧波。數椽松竹裏，靜處不須多。
劉磐幕 許元信
山懸翠幙幾千丈，我疑山頂即天上。捫蘿躡蹬到山巔，猶如平地上青天。始知天高應無極，幕阜蒼蒼一卷石。洞庭八百古所傳，對此遥看一鏡圓。當此再上三千丈，那知天下有山川。
幕阜山 許元信
幕阜山高一千八百丈，二十五洞大元天。雪花飛滿水衝石，翠嶂撥開風卷烟。金鯉一雙游碧沼，石田三畝産紅蓮。我來絕頂無他事，爲訪仙翁葛稚川。
占勝亭  其一 王阜壽
雲橫龍角千秋岸，水發含香十里堤。每向癡兒了公事，倚欄立到日沉西。
占勝亭  其二 王阜壽
湖氣昏昏霧氣漫，泊舟亭下水生寒。幽人醉卧篷窗月，喝起癡龍倒挂看。
煙波亭 吳珠
漢水連天闊，江雲護曉寒。青青山數點，最好倚欄看。
秋興亭 韓揚
賈載嘗爲郡，名亭建此邦。近山連大別，遠水接長江。待月凭東檻，來薰起北窗。四時皆有興，秋興獨難降。
桃花洞 方日升
洞口迷離春復秋，幾人幽賞賦來遊。雲封亂石桃花少，月照平湖茂草稠。粉黛三年空不語，溪山萬古尚含愁。只今惟有長堤柳，猶似依依念故侯。
重遊道巖 吳棟
玄都重到拂題塵，屈指於今十四春。白石煙消丹竈冷，蒼崖日永畫樓新。山中自笑黔馿技，天外誰知海鶴身。洞口桃花莫相笑，劉郎猶是少年人。
省謁觀文之塋留題  其一 范公
先帝龍飛第一年，囊封夜半達甘泉。朝來急召明光殿，讜論能回不夜天。遐想神□今已遠，永懷帝德浩無邊。他時信史傳遺事，悟主應□數百篇。
省謁觀文之塋留題  其二 范公
贊書褒顯下重泉，嗣聖初臨建武年。河洛圖書光似日，商周盤誥遠如天。孤墓豈意留空谷，直意猶能禦二邊。彷彿音塵如在目，遺風雅頌紀新篇。
咏麻姑山 許杭
數里岧嶢落日西，更高高處種靈芝。危峰受雪春歸晚，怪石留雲雨到遲。仙鹿避人眠淺徑，野禽窺果啄殘枝。待應俗格消磨盡，重建瑶臺舊路歧。
遊麻姑山 李潜真
凌晨特跨赤龍車，御氣乘風下九衢。金闕殿前朝玉帝，丹霞洞口謁麻姑。朱絃未達鍾期耳，青鳥空傳漢殿書。鐵笛一聲誰會得，獨飛蹤跡到仙都。
遊麻姑 上清真人
攀蘿躡翠上麻姑，得到山中景物殊。白鶴有情來碧落，綵鸞無意下清都。仙媛虛見桑田變，世事誰經海水枯。爲問方平開宴後，不知還約再來無。
遊麻姑 □松卿
平生但玩魯公碑，今日身親到翠微。一徑穹窿騰石棧，萬松森立護雲扉。真人得道書丹籍，福地遺蹤付羽衣。蹔得清幽消俗慮，不堪斜日便催歸。
仙壇 蜀僧
萬疊峰巒聳太清，麻姑曾此會方平。一從宴罷歸何處，寶殿瑶臺空月明。
九日送人 陳顔
今夕遂獨坐，今晨已別離。同此良宵中，秋意各自知。灧灧潮與汐，來往亦何爲。嗟爾扁舟子，何時老藩籬。
散懷 陳顔
世亂無爾我，安心伏草茅。從今離蠆尾，向晚轉花稍。筆墨徜徉事，溪山淡泊肴。祇留蘭與菊，傍我作知交。
輓友 陳顔
去與來相引，修隨短共旋。只爭生有骨，方信死無權。老友身前法，文章覺後圓。知君能悟此，哭唁一徒然。
寄內 董蘿
別向春閨十載深，家園無夢可追尋。酸風冷月淒官閣，瘴雨蠻烟度鬰林。養老需卿扶健杖，怕寒憐我守孤衾。封侯未卜常滋愧，一寸程途一寸心。
吳山 陳恭
吳山煙樹復如何，老去登臨感慨多。似說怒濤仍白馬，還看遠嶂只青螺。三秋草色凌荷芰，萬里閒雲下薜蘿。可惜江湖長浩蕩，只供短髪一高歌。
感懷 陳恭
回首滄桑已數番，感懷無盡又何言。悲看世路皆危壑，喜共家人在故園。筆底有心神自遠，來年多難骨猶存。連章句弗矜佳麗，風雅於今止一痕。
次韻答友 陳恭
竹枝歌憶楚江天，曾向潯陽久泊船。君過石鐘尋舊韻，我知鑪頂起新煙。故人寥落今誰在，好夢迢遥亦偶然。秋以爲期猶未至，冷鴻疏草暮雲邊。
秋夜聞蛩和壁間韻 史慥之
霜氣添秋肅，蛩聲入夜清。爲誰衣未織，向我語偏明。庭外三更月，牀頭萬里情。凄然如有訴，愁思動人生。
移居甬江有感  其一 屠季
卜宅傍江隈，幽閑絕點埃。青山排闥入，碧水繞籬回。孤况依歸鳥，愁懷對酒杯。百年堪一笑，未死已心灰。
移居甬江有感  其二 屠季
車馬長云寂，逍遥意亦嘉。水田殊不惡，茅屋詎堪嗟。故土含情遠，荒村入望賒。何由慰旅泊，耕殖畢生涯。
泗上歌 薛師心
北風蕭騷兮吹逝波，英雄一去兮歲月多，路草青青兮遊人過。
黄天蕩阻風 薛師心
野泊幾人愁，浮蹤果是漚。輕舠同一羽，高浪即三秋。欹枕江聲震，開篷雨腳收。風波身漫涉，何處有安流。
石頭城遇盧明府丈 薛師心
浮生蹤跡似浮雲，把酒論交對夕曛。十載師門稱畏友，一朝吏事誦神君。口中高論人間少，名下宏詞海內聞。此會正當春色好，莫教邂逅手輕分。
青龍巖 廖則逢
有泉瑩潔深谼豅，奫潫湀㶄聲如鐘。{髟/市}{髟/市}使我毛髪豎，中有高卧虬髯翁。砯崖瀑布瀉明月，驚溜觸石調焦桐。蠲煩析酲竟造此，稽首匍拜玄冥宮。蜿蜒莫向此中處，天下蒼生待霖雨。
紫麟峰 趙永言
千仞奇峰薄上清，葛洪於此尚留名。紫麟瑞靄春風煖，白虎丹成夜月明。點點蒼苔空有跡，菲菲芳草輭無聲。高蹤回首今何在，山水猶含萬古情。
合江亭 無名氏
□□□來□此州，□□偶到合江遊。□□雨過□□□，□□□□□□油。韓愈詩奇封碧蘚，朱陵洞古枕寒流。肩輿歸去日將暮，啼鳥一聲山更幽。
虞帝陵 無名氏
重華車駕瘞崔嵬，不似秦皇賜璽回。西治驪山營兆域，東浮滄海訪蓬萊。陟方年已過期頤，老死勤民志不衰。何事穆王心醉飽，耄荒無復念前規。
何侯洞 無名氏
何氏因韓姓始傳，無由與舜共升天。洞前九井皆湮沒，唯有荆榛繞廟壖。
九疑山 無名氏
谿山相似路人疑，衆目詳觀固易知。厚貌深情懷險阻，離朱子羽謾揚眉。
碧虛洞 無名氏
灌溉工興古洞荒，洞門□蔽碧池傍。□□□□□□□，□□波□□□霜。□□□□□□□，□窗□月□寒光。□□□□□□□，□□□□代是□。
遊乳洞庵 胡子澄
結屋青山下，幽深不計年。泉聲秋霽雨，鐘響暮晴天。入洞尋僧伴，穿雲見鹿眠。徘徊不忍去，夜宿佛堂前。
乳洞 胡子澄
古洞幽深處，縈迴路幾重。門開空寂寂，泉溜暗淙淙。斷壑雲連屋，奔流水激舂。橋橫千丈石，巖挂萬年松。鶴駕應重到，龜田必再逢。碧沙還錯落，密篠自迷濛。乳結銀爲樹，漿凝雪作峰。仙人何處去，應想子喬蹤。
文斾山 通真子
魏氏當年禮斗壇，至今遺址在人間。蒼梧已老烟霞淡，丹竈空餘歲月閒。鈴鐸夜深驚睡鶴，幡幢晴影上空山。後人自媿縻婚宦，不得追隨款舊關。
句 頼繼善
白日干戈萬馬塵，鐵心不碎竟誰身。
遊資縣東巖 何景南
人事何時休，紛來如野馬。相携解鑣處，去約巖之下。清凉二城雨，况值禳禬罷。白雲醉堪眠，青草春可藉。泉甘嗽蘇醒，樹好留閒暇。頻遊我嘗慣，忽至公成乍。徘徊共幽興，靜坐絺衣掛。中間五百士，閲世知幾夏。莓苔自成古，香火仍同社。巖縫更依然，莫問豐干話。
漁樵 侯蕃
漁樵結伴住山谿，蓑笠生涯路不迷。洞口桃花春水滿，峰頭槲葉夕陽低。故人莫遣尋嚴瀨，太守何須說會稽。換得酒來歌得曲，大家不惜醉如泥。
寄贈華陽洞隠者  其一 李楙
句容郭裏望三峰，綠翠芙蓉杳靄中。安得與君騎兩鹿，碧巖深處聽松風。
寄贈華陽洞隠者  其二 李楙
天上神仙白玉扉，春雲誰繡六銖衣。人間傳得新詩句，爲有高僧到紫微。
宗壇秋夕 褚環中
疏綺平雲徹夜開，月明峰頂見樓臺。璚璈聲裏天燈近，知是三真謁帝回。
送僧歸鳳山 釋師瑞
鳳凰山下鳳凰兒，文綵纔彰羽翼齊。鐵網漫天攔不得，歸心已在碧梧枝。
十龜潭祈雨 張春皓
緣蘿躡蹬共躋攀，水色山光遠近間。一勺龍蟠通海窟，半空虎嘯隔塵寰。石潭雲冷人稀到，溪路苔生爲倦還。早望雲霓施聖澤，何難菅屨步靈山。
永樂寺 釋龍石
江雲如鏡平，月當秋夜白。欸乃一聲歌，舟中南北客。
舟泊港口 洪漸
月浸蘆花水漫天，漁翁醉後正堪眠。夜深何處孤猿咽，不管江邊有客船。
鳳鳴洞 史昌卿
何年雷斧鑿山裂，六月蒼崖細飛雪。孤鳳一去聲不聞，海水桑田幾興滅。我知仙去仙尚存，時見真形生巖穴。青天半夜玉簫寒，喚起幽人舞明月。
大觀堂 周德輝
披襟渺無際，一笑碧雲頭。千里當眉睫，何須更上樓。
洞庭晚望七首  其一 高善濂
擊汰凉風水面迴，偃虹堤上夕陽開。含漿老蜌浮光起，迎棹神鴉舞翅回。醉唱難尋漁笛樂，羈懷易動暮笳哀。何能雪鷺銀鷗侶，盡日無愁曲岸隈。
洞庭晚望七首  其二 高善濂
西塞烟痕向晚橫，登臨聊復上重城。湖邊匯澤流千派，望裏長巒翠一桁。歸檝江皋頻錯認，懷人天末最關情。散愁商隠還乘興，只恐風波愁轉生。
岳陽樓晚眺即事疊韻四首  其一 高善濂
危樓縹緲倚闌斜，無數殘陽噪亂鴉。過客揚帆衝雪浪，漁人舉網出銀花。子聲落紙閒聽奕，舌本留香爲別茶。巫峽瀟湘恣極覽，誰言遠望當歸家。
岳陽樓晚眺即事疊韻四首  其二 高善濂
無聊憑眺日西斜，替恨成啼集暮鴉。遠樹雲中浮墨障，游魚鏡底動菱花。臨高每憶登樓賦，遣興還嘗覓句茶。到處羈愁多瑟縮，何如烟浦釣人家。
碧雲洞 蔣燮
漢室真人已駕鴻，空留洞府舊山中。暮雲凝合元非鏁，俗骨腥羶自不通。束火杖藜深杳杳，袖椎敲石喜𩐨𩐨。若爲化作雙飛舄，得與郎官繼此風。
此游淡巖同成一詩敢用拜呈 無名氏
行盡瀟湘山復山，掣舟來叩淡巖關。幽深雖與塵寰隔，空闊猶容俗駕攀。是處名山有巖竇，莫如此地最寬閑。真人仙去知何在，陳迹空留警世頑。
象耳山 無名氏
籃輿來自石蒼路，喜得幽人陪杖屨。應是山靈澤旱苗，不關居士隨軒雨。
遊象耳山 無名氏
水似青蘿带，山如碧玉環。池蛙鳴聒聒，林鳥語關關。松檜磐高蓋，藤蘿引翠鬟。倚欄無一語，何以慰幽閒。
碧沼寺 楊良臣
薄蹤飄梗寄禪扃，偶到山間萬慮清。方愧軒裳奔走役，忍聞猿鶴怨啼聲。世情肯顧青衫老，公道惟均白髪生。事業不須頻覽鏡，幻身堪比羽毛輕。
寶蓋山 趙永嘉
青山吐出白龍開，我是地仙趙秀才。嘉善有魚餐得去，永嘉有虎喚能來。
新婦石 林小山
瘦骨崚嶒立海湄，綠苔曾是嫁時衣。江郎去作三衢客，目斷天涯竟未歸。
遊石室 趙時
假守聖朝多宰輔，紀題昔日盡名賢。我今始會由來意，此境棲遲本列仙。
題回山人畫像 宇文孝叔
仙蹤久矣閉禪關，忽遇高人喚得還。創就琳宮依岌嶪，移來真像带斕斑。路通遠浦重重水，樓倚長松面面山。酌我一杯如有意，坐令衰臉變朱顔。
榴皮題壁  其一 孫唐卿
碧眼仙人曾着句，玉堂學士繼其餘。祇今雖說西鄰富，爭是東庵有異書。
榴皮題壁  其二 孫唐卿
喚回二百年前夢，索飲西風一醉餘。壁上榴皮在何處，遊人空指沈庵書。
榴皮題壁  其一 孫子光
黄鶴樓中吹笛罷，洞庭湖畔醉吟餘。劍光如寶無人識，却記榴皮幾字書。
榴皮題壁  其二 孫子光
天地之間猶有礙，江山酌酒尚無餘。長裘短褐經行處，惟見龍蛇壁上書。
榴皮題壁  其一 王真人
東老回仙跨鶴歸，同庵卜築繼其餘。自緣不臯榴皮字，想像祇園蔓草書。
榴皮題壁  其二 王真人
惟知自己貧無諂，不羨他人富有餘。白酒會能延羽客，清名贏得著仙書。
榴皮題壁 丁逢季
水雲深處扣仙居，對酌春風夜有餘。說遍東南耆舊話，始知勝讀十年書。
榴皮題壁 葉三英
求仙那得仙來訪，多積陰功至有餘。欲悟東林沈東老，故留三十六玄書。
和榴皮題壁韻 馮開元
萬里間關辭蜀道，六年前後到西餘。雖無泰華寄來樹，且讀人間未見書。
榴皮題壁 任鄭
榴皮不見烟火語，雋咏坡仙三和餘。從此留芳應未歇，斕斑蘚壁可無書。
玉女峰 周載
誰將玉女對粧臺，曲水分明一鑑開。鐵石肺腸塵夢斷，任他雲雨逐人來。
晚對亭 虞億
落日下青嶂，歸雲獨未安。倚杖無言久，夕陰生翠寒。
中秋同諸子九曲泛月 虞億
名山閲萬古，明月來幾時。顧遊屬中秋，萬里雲霧披。心閒境亦靜，月滿山不移。况茲九曲溪，正漾清漣漪。呼舟星村來，十客琴觴隨。此客俱不凡，灑落同襟期。居然命釣艇，造席不復疑。陶兀入醉鄉，伴我老不羈。臨流振衣袂，颯颯剛風吹。銀盤轉巖阿，兩川光渺瀰。崚嶒大王峰，嵌竇渺可窺。雲軿與鳳釵，來往誰可知。但聞山桂香，繽紛落殘巵。酒酣各言志，抗論不少卑。諸君愛軒冕，許身臯與夔。矯首青雲衢，塵鞅甘羈縻。那知涉幻境，百歲黍一炊。風波世上險，日月壺中遲。何如歸此山，相樂從希夷。
接笋峰 邱攀桂
天下名山說武夷，高峰晴樹碧雲齊。望窮石鼎疑無地，行到山根却有梯。茅屋成村多卜隠，草書懸壁半留題。幾時掃斷紅塵路，一葉漁舟九曲溪。
紀遊 朱大卿
開秋氣微肅，天水湛相照。扁舟愜幽尋，層峰入奇眺。融結幾何年，指顧集群妙。神仙得非幻，遺蛻在巖竅。行往求其蹤，恐爲識者笑。獨鶴去不還，山猿偶然叫。應有采芝人，凌空發長嘯。
繫舟 詹羲
石廩巖前繫小舟，娟娟明月照清秋。仙人一夜吹長笛，三十六峰雲盡收。
一盌泉 張知退
泉形如盌水波圓，一勺之多可悟全。試看靈湫輕灑處，甘霖頃刻徧秦川。
偶成 陳雲龍
野趣成閒散，青山即故知。竹生踰砌笋，花引隔牆枝。舞蝶翻風亂，閒雲出塢遲。倚欄無一事，俄有客傳詩。
秋興 林東愚
落日江城動鼓鼙，故山千里轉逶迤。謝安舊宅空陳迹，尼父餘風異昔時。苜蓿秋高戎馬健，海門日短雁書遲。客窗兀對黄昏坐，雲漢悠悠起暮思。
皎皎吟 朱巖伯
皎皎天心月，影落寒潭水。雖落寒潭水，照人千萬里。皎皎機上絲，忽落淤泥底。一落淤泥底，河水不可洗。願君作明月，晴陰不妨缺。莫作淤泥絲，客子徒傷悲。人心皎皎莫自欺。
書延福寺壁 朱巖伯
雙瀑飛來古寺西，月蘿烟草久湮迷。自從吾輩經行後，便覺他山索價低。老去合爲三徑計，就中聊借一枝棲。石崖大有穿磨所，從與新詩著處題。
紅葉 林賓暘
五夜霜爲染，輕明映碧流。山林驚有色，天地欲無秋。野渡風初起，夕陽雨未收。昔聞供墨客，霜屋落颼飀。
病鶴 林賓暘
松梢秋氣怯霜衣，猶爲山人守石扉。仙國靈丹無處覓，故鄉華表幾時歸。心知海上雲霄□，眼見林間燕雀飛。却恨吹臺消息斷，草烟城郭照斜暉。
次黄日巖韻 王舫
孤舟閑野渡，竹外小橋通。不涉終南逕，獨高彭澤風。雲閑鐘梵裏，月靜笑談中。千載留清節，誰云吾道窮。
次韻答陳石泉 王舫
炎氣漲空碧，散作藕花秋。幽趣蘭爲佩，浮生芥作舟。可人從遠別，何日許重遊。奩玉清無底，樓居第幾州。
晚憩石門洞 王舫
艤棹石門外，天風吹夕陰。疏鐘醒客夢，危瀑洗塵襟。龍去洞雲薄，鶴歸松露深。舊碑看米字，猶带蘚痕侵。
次愚谷雪韻 王舫
榾柮爐頭夜未闌，冰壺全覺漏聲乾。前山草木疑長白，下界樓臺盡廣寒。騷客忽驚梅片落，老農先作稻花看。何當一奏平淮頌，坐使皇圖九鼎安。
春日郊行次平野韻 王舫
楚澤凄凉笑屈原，行吟如在浣花川。風迴別墅聞桐角，烟冷荒郊掛紙錢。麰麥正香田舍樂，茅柴初熟酒家連。錦囊收拾歸來晚，踏月閑敲款段鞭。
清虛堂 陳簡軒
閉門瀟灑入窗明，一洗浮生夢幻情。夜月靜移花下影，曉風輕度竹間聲。天空寥廓人孤坐，地聳高寒鶴不驚。滿眼青山雲散盡，恍疑身世在蓬瀛。
醉芙蓉 陳簡軒
璚姬秋宴集蓬壺，酒暈微微上雪酥。笑倚西風渾不定，因臨流水欲相扶。綠雲香減霜初冷，紅玉痕消日又晡。妝鏡明朝見真色，不知猶带宿酲無。
山房 鄭鼎夫
冉冉雲生石，柴扉半掩深。餘春歸草意，積雪負葵心。老去忽自笑，興來時獨斟。閑中參物理，何處一蟬吟。
張子房 鄭鼎夫
功成便趁赤松遊，未必神仙事可求。想得當時重借箸，爲君謀了爲身謀。
擬古  其一 趙處澹
青青河畔草，皎皎林下人。草有四時色，人無千載身。胡爲踏氛埃，樊籠長苦辛。君看鴻鵠飛，九萬誰能馴。
擬古  其二 趙處澹
西北有高樓，樓高夜何其。圓影湛以光，遥望斗與箕。何爲天一方，長恨身不飛。安得駕雙翼，上下長相隨。
擬古  其三 趙處澹
涉江采芙蓉，皎皎外名利。采之遺所思，共此無塵意。所思在芝田，道遠莫之致。悠然對芳草，綠滿江南地。
擬古  其四 趙處澹
今日宴良會，微風動波心。逸響悲秦箏，仁聲和舜琴。古人爲此曲，寓意良以深。何當共歡樂，長嘯溪之陰。
冬至日書懷 趙處澹
歲月不可挽，迅如雙轉轂。人生能幾何，苦不自知足。西風吹繁霜，凍雁鳴相逐。老幹枯無條，積葉掩深谷。冉冉四序遷，忽見一陽復。今年纔四十，玄鬢忽已禿。久作林下想，雅致在幽獨。三逕幾株松，一窗數竿竹。任懶鉏荒園，更種淵明菊。逍遥以終年，澹然忘所欲。
追和陶淵明詠貧士 趙處澹
嗟予薄羅衲，孑孑將疇依。晨炊井已凍，夜鑿鄰無輝。蒼苔鳥跡絕，卧看孤雲飛。老力出市米，溪寒莫忘歸。纖纖山雨微，何以充我饑。習習風吹衣，何以慰我悲。
寄友 趙處澹
誰謂相去遠，盈盈一水間。欲渡無津梁，中情何由殫。秋懷多感慨，撫衿起長嘆。巖風墮朝露，輕雲冒遙山。群芳盡搖落，孰與堅歲寒。
長門怨 趙處澹
未央宮中花滿枝，笙歌不斷春風詞。玉階露冷與天近，霓裳舞罷瓊瑶巵。如今寂寂長門春，寒風蕭蕭愁殺人。花開花落如洗，轉眼身爲陌上塵。自笑夜來清夢斷，猶覺瑶池侍君宴。
追擬玄真子漁歌  其一 趙處澹
丁山烟雨晚濛濛，柳岸蒼波著短蓬。飛鳥白，斷雲紅，一曲清歌淡月中。
追擬玄真子漁歌  其二 趙處澹
雨晴山色靜堆藍，橋外人家分兩三。緣岸北，遠溪南，片片閑雲趁落帆。
九日會飲翠麓 趙處澹
山亭對佳客，秋老暮烟橫。鳥下江如畫，潮回浪有聲。竹光添麓潤，詩思入門清。偶約非因酒，相逢話此生。
村居 趙處澹
乍晴山染碧，過雨落疏花。水闊暮天逈，村居春晝嘉。倚欄時展畫，留客旋烹茶。賸得閑中趣，吟詩到日斜。
丁山眺望 趙處澹
絕頂蒼崖險，藤蘿手自攀。雲烟萬里逈，宇宙一身閑。秋氣悲才子，夕陽明遠山。看看九日至，黄菊翠巖間。
山行和韻 趙處澹
歷窮山底路，渾不見人家。傍石尋丹鼎，隨雲到玉華。蝶幽停蕙蕊，鹿飽卧苔花。中有胡麻甑，香泉浸碧沙。
八月十四夜 趙處澹
洲渚雲飛盡，江流碧映天。明朝秋欲半，今夜月先圓。玉宇濃垂露，銀河冷墜烟。焦桐彈一曲，孤鶴舞風前。
雨 趙處澹
溪雲依翠竹，亂石注流泉。數日饒春雨，餘寒勝臘天。書從琴案讀，茶共藥爐煎。故舊經過少，題詩一二篇。
偶成 趙處澹
風約波痕遠，雲含野色低。村舂向晚急，山鳥愛晴啼。牧笛過蘋渚，溪船泊柳堤。旅魂招未得，窗草更萋萋。
春日卧病 趙處澹
江雨日霏霏，春寒易入衣。貧居兼卧病，愁緒對斜暉。有句平生拙，無營世慮稀。梅花欺老眼，故傍短巖飛。
濯纓亭 趙處澹
兩派清溪合，迴波到此間。危峰銜古石，幽洞隔塵寰。雲影高低樹，嵐光遠近山。先賢遺迹在，盍挽舊風還。
月夜 趙處澹
漁笛吹清夜，蘆花深處聞。岸窮天拍水，山靜月籠雲。蛩哽聲聲切，螢明個個分。任渠塵外事，城市日紛紜。
和韻 趙處澹
愛看山色徧，小立渡頭風。飛鷺起沙渚，何人移短蓬。村烟秋入夜，江月冷摇空。回首清香滿，方知是桂叢。
偶成用溪陰韻 趙處澹
虛室蕭蕭百慮忘，近來趣味一何長。清談自笑如東晉，好句誰能學盛唐。舊日故園春寂寞，三年上國夢凄凉。功名原在青編裏，况有青氈在玉堂。
厭雨 趙處澹
擬欲占晴待暮鴉，不禁愁思滿蒹葭。片雲飛渡風和雨，斜日低穿水浸沙。薏苡石邊收釣笠，芙蓉籬外響蘆笳。最憐冉冉秋將半，未得先乘問月槎。
題周恭叔謝池讀書處 趙處澹
粉蝶黄蜂二月天，初晴已覺十分妍。市橋船繫垂垂柳，花寺鐘敲淡淡烟。幽趣靜看青鳥啄，閑情獨羨白鷗眠。謝家風月今何許，總入池塘夢裏篇。
清明雨中 趙處澹
竹遶清渠長嫩蒲，數聲村角晚吹梧。山家最怕清明雨，打落殘花一片無。
借榻 趙處澹
簾捲薰風透骨香，月移花影上迴廊。客遊不作安居計，漫借高齋一榻凉。
南塘 徐獻可
南塘新雨過，風暖橘洲香。水長侵官路，橋低礙野航。竹棚人賣酒，花笠婦移秧。近日頻來往，春歸有底忙。
書齋 徐獻可
十日書齋九日扃，春晴何處不閑行。瓶花落盡無人管，留得殘枝葉自生。
長門曲 林魯
因宿秋山懶畫眉，入宮歲早寵恩遲。詩成莫寫溝中葉，流到人間是幾時。
夜歸 韓兼山
西風淅淅吹荷衣，家在蘆花深夜歸。明月滿江人不見，白鷗雙立釣魚磯。
漁歌 姚所韶
自得元無趣，悠然與世忘。一聲來欸乃，孤棹在滄浪。雲斷暮空碧，江清秋思長。欲將湘笛和，無調入宮商。
弔瓊花 丘靜山
仙種花移上苑難，紫瓊誰復對花彈。玉魂不返東風老，二十四橋明月寒。
客鄞江 丘靜山
山寒無美色，風物更凄凉。天地忽歲窮，弟兄皆異鄉。酒醒衣絮薄，月死夜更長。聞有家書□，敲門喚隔房。
諸葛廬 鄭吾民
瑯琊一室雲，獨許老龍卧。英氣宇宙春，君臣重三顧。歲久化爲墟，白日聚狐兔。惟有忠臣心，風雨不可破。
林下讀書 高得心
芸葉滿牀塵夢稀，空林對雨淡相依。閒身不與時榮謝，抱膝惟評古是非。蕙帳風寒人未老，松門雲靜鶴初歸。青山紫閣原同道，肯羨宮袍耀布衣。
題景星壁 無名氏
陌上春風破酒顔，馬頭珠絡響珊珊。歸來院落已深夜，滿地月明花影寒。
與客登山 徐覲
與客登山去，山陰路未乾。就暄分石坐，隨處带書看。宿雨添溪闊，春風入袖寒。却因樵客引，尋得一叢蘭。
秣陵秋望 徐覲
諸史六朝事，同爲望遠空。幾年無王氣，今日但西風。客舍秦淮上，行宮夕照中。數株霜後葉，猶傍壞陵紅。
送友人 徐覲
高帆且莫張，月色滿離觴。此夕一何短，去程如許長。落梅吹怨笛，微雪洒行裝。去去深山裏，因高莫望鄉。
唐明皇遊月宮 葛秋崖
秦漢求仙事已非，等閒却遇月中妃。如何不覓長生藥，只記霓裳一曲歸。
故公子家 葛秋崖
繡戶朱欄柳樹春，外間不識內間貧。白頭園子無支給，自種盆花賣與人。
絕句 葛秋崖
二十四友金谷宴，千三百里錦帆遊。人間無此春風樂，樂極人間無此愁。
石門洞 王開平
層崖立水湄，絕壁萬絲垂。長是烟雲護，不分晴雨時。嵐多琳宇濕，苔滑石橋危。得句停舟寫，春衫潤不知。
西里翁宅 周翼之
詩人風致別，卜築寓烟霞。一圃分三逕，無時不有花。苔痕留鶴迹，松色在檐牙。細酌北窗下，逶迤到日斜。
春雨 周翼之
青陽播物時，雲氣暗天涯。點滴聽無厭，豐登喜有期。池幽生活水，花落長空枝。載酒行春屐，何憂入興遲。
京口江亭 周翼之
不忍憑闌久，邊愁隨望生。如何萬馬壯，不比一江橫。落日明金嶼，高風撼鐵城。寒濤觸沙渚，天意苦難平。
道傍祠 周翼之
荒祠古道邊，喬木翠森然。疊石爲香案，攀藤掛紙錢。一時靈有迹，千載祀猶傳。草草陳牛酒，深期大有年。
初夏 周翼之
入夏庭中雀可羅，閒僧閒客間相過。鶑聲不得蛙聲接，楊柳池塘寂寞多。
桃源行 王景月
秦皇有地包沙漠，秦民無地堪托足。民心咫尺不戴秦，秦令安能到空谷。商山紫芝青門瓜，武陵洞底栽桃花。草木不共人逃去，虞妃山赭良堪嗟。秦皇一世二世歇，秦民萬世桃花月。漁子相逢五百年，已聞幾度乾坤裂。靖節先生曾作記，祇云賢者茲避世。時人浪作神仙傳，空自渺茫涉奇異。君不見年來禮樂卯金刀，先生歸對廬山高。所種柴桑五株柳，勝是武陵千樹桃。
采石渡 王景月
興亡懷此渡，貰酒易爲醺。數樹松青處，千年李白墳。曉山看夜雪，淮甸沒江雲。牛渚磯邊過，驚濤不可聞。
遊古寺 蔡槃
山烟寒日暝，鴟殿與雲齊。松鼠下階走，竹雞當戶啼。碑荒文字古，僧老語音低。欲往應無計，斜陽照杖藜。
竹 蔡槃
每愛幽窗下，烟藂與露枝。纔聞風起處，便是雨來時。節直將誰比，心虛只自知。青青長在眼，休說化龍遲。
寄北磵 蔡槃
擬定書中字，山中欲問誰。一從分手後，盡是斷腸時。燒葉驅殘凍，挑蔬備夕饑。相思不但此，明月夢魂隨。
留別 蔡槃
欲去休云易，相思恐弗禁。一牀秋雨夢，千里暮雲心。每自悲行役，知誰識老吟。西風聞過雁，記取問佳音。
山城即事 蔡槃
獨上山樓上，樓高望盡天。更無雲一點，只有月孤圓。樹老飄黄葉，湖空起白烟。故園音信斷，愁絕不成眠。
雪中懷祝聲之 蔡槃
逢人常自說，家遠欲歸難。身暫依蓮社，心猶在杏壇。攤書燈下讀，磨劍月中看。近日無消息，相思雨雪寒。
寄何尉 蔡槃
向晚出林麓，思君隔瀼灣。因看雲過嶺，不覺日沉山。犬吠疏籬下，牛歸古道間。一聲何處笛，明月上松關。
客中 蔡槃
舉酒吟詩易，居貧作客難。一番思世事，半日倚闌干。霜重竹籬薄，風高石徑寒。無言搔短髪，望眼到長安。
病中 蔡槃
遶舍東風急，柴門靜掩時。交情貧裏見，藥性病中知。沉寂心當定，清羸步懶移。呼童理書案，爲管舊時書。
山居 蔡槃
急雨開新霽，薫風獻嫩涼。苔花停畫壁，雲葉護書床。枕上清風細，詩中雅興長。地偏人到少，幽鳥語新篁。
遊梅庵 蔡槃
一點塵難着，推窗晚翠開。早知延話久，悔不带詩來。醫俗可無竹，耐交惟有梅。平生愛閑步，踏碎幾莓苔。
宿碧瑶山房 蔡槃
市聲不到處，作屋僅三間。洗硯添新水，開窗放遠山。濕雲侵樹黑，疏雨蝕苔斑。近有閒生活，吟編手自刪。
人間 蔡槃
棄盡人間事，西風掩竹門。無人爭碧嶂，有鶴伴黄昏。掃石移雲影，澆花潤月痕。何須嘆牢落，知我有乾坤。
旅中 蔡槃
梧葉響荒塘，秋宵不耐長。猿啼千嶂外，人在一燈旁。雁影溪橋月，鐘聲野寺霜。明朝又何處，烟水正茫茫。
越州早行 蔡槃
青鞋三十里，草露惹衣斑。潮落曹娥渡，雲荒夏禹山。秋聲黄葉裏，天影白鷗間。欲問錢塘□，漁家未啟關。
瓜州 蔡槃
烟際繫孤舟，蘆花兩岸秋。江空雙雁落，天逈一星流。急鼓西津渡，殘雲北固樓。商人茅店下，沽酒話揚州。
金陵 蔡槃
六代帝王州，寒烟滿石頭。星河天北轉，江漢水東流。步絕金蓮雨，歌殘玉樹秋。白頭有漁父，猶說景陽樓。
春思 蔡槃
自覺無春思，春長在眼前。天晴梅墮雪，地暖草生烟。獨步迷山影，空腸飽澗泉。鄉心徒耿耿，爲客又經年。
贈江湖隠者 蔡槃
湖上人家住最幽，簷牙倒影落滄洲。詩成梅塢三更月，酒醒蓬窗午夜秋。移石爲添燒藥竈，賣金因起讀書樓。經年不入城闉去，長倚闌干看白鷗。
冬夕寄友 蔡槃
壁燈花落夜將殘，天遠那知客思單。鶴帳不成雲外夢，燕樓空鎖雨中寒。千年風雅教誰主，一曲淒凉只自彈。又恐孤山梅漸老，明朝相約過長安。
自敘 蔡槃
江湖閒步幾經年，窮似襄陽孟浩然。折簡爲求僧舍茗，典衣因欠酒家錢。真情盡向詩中見，歸夢常於枕上圓。世路風波深可畏，結茅何日遂歸田。
次幽居 蔡槃
却粒燒丹未有方，且逃人事住山房。冷看桐葉含秋思，閒掃苔花背夕陽。牆壁徧題無酒句，衣裳多带搗茶香。雲深自是稀來往，婆餠一聲清晝長。
過橫嶺書信臣宅壁 蔡槃
馬嘶殘月醉醒中，行盡天涯西復東。兩鬢欲霜難諱老，一心憂國不妨窮。只今世路渾如水，從舊交情獨有公。彭澤門前昔時柳，也應相傍得春風。
寄雪蓬姚監丞 蔡槃
憶昔青燈夜對床，斷猿聲裏早梅香。一從去棹衝寒雪，幾度凭闌到夕陽。秋思漸於蟬外覺，別愁偏向雁邊長。梧桐解得離人意，不遣西風吹葉黄。
約友同游 蔡槃
買得扁舟繫海濱，梅花嶺上浪游人。江山若欲留連客，詩酒何妨報答春。柳带梳風黄尚淺，草茵鋪雨綠將勻。約君携手同行樂，趁取東郊景物新。
次倪梅村見寄韻 蔡槃
江湖不恨知心少，只怕相逢雪上頭。萬事悠悠雙弊屣，百年渺渺一虛舟。共斟荷露吟終日，坐挹松風喜近秋。更好停杯溪上月，不妨爲我夜深留。
鄭介道見訪 蔡槃
數株楊柳種多年，今日方維勝客船。掃石共看山色坐，枕書同聽雨聲眠。溪羹旋煮蒓絲滑，野飯新炊白玉圓。不管歸心忙似箭，强留吟過菊花天。
謁范文正公祠 蔡槃
半龕遺像飾貂蟬，往事猶思慶曆前。未說兩朝親捧日，且言一柱獨擎天。山林付與書生管，香火當同信史傳。獨恨軍中無此老，如今西賊又侵邊。
錢塘懷古 蔡槃
鬰鬰東南旺氣浮，吳爭越戰幾春秋。一陽柳色渾無恙，五月荷花半是愁。隆替且容吾輩老，英雄都付此江流。中原苦被淮山隔，莫向西風更倚樓。
九日僧舍偶成 蔡槃
落帽年年學孟嘉，今年偶客梵王家。石床齋散門初掩，細雨聲中落菊花。
宮主祠 蔡槃
玉鏡臺前懶畫眉，傷心最是月明時。君恩漸絕門深掩，落盡閒花竟不知。
挽內子 郭燻
山嵬嵬兮日西，望吾侶兮不歸。惆悵兮階前，物換兮人非。春去兮花殘，春歸兮芳菲。老不可以再壯，君胡爲而先馳。
述懷  其一 陳梅莊
一寸柔腸萬疊縈，那堪更值此春情。黄鸝知我無情緒，飛過花梢禁不聲。
述懷  其二 陳梅莊
一片愁心怯杜鵑，懶妝從任鬢雲偏。怕郎却起陽關意，常掩琵琶第四絃。
述懷  其三 陳梅莊
山城忽忽欲昏黄，又了浮生半日忙。侍妾不須燒絳蠟，讓由明月入迴廊。
締盟 楊氏
珠簾半牀月，青竹滿林風。何事今宵景，無人解與同。
永別 楊氏
春盡花隨盡，其如自是花。從來說花意，不過此容華。
登高凉山謁墓 陳廷光
雲氣擁松楸，佳城生意幽。掃殘黄葉路，奠徧綠新蒭。想像音容在，瞻衣涕泗流。東遷禱靈墓，端爲護行舟。
小山見梅 陳廷光
小雪梅香已破緘，羅浮春信許先探。松林酒肆知誰醉，石壁題詩祇自慚。未放翠禽呼夢覺，待教黄野縱鸞驂。行當看我飛雲頂，並取春魁壓斗南。
留別貴州父老 袁宏德
翻笑行藏不自由，郵亭杯酒又淹留。罷官却喜身還健，報最空慚政未優。截鐙祇今難繫馬，賣刀自昔已牽牛。蠻烟嶺樹斜陽路，兩地離懷一樣秋。
狀元峰 鍾宿
馬蹄一日遍長安，螢火雞窗千載寒。從此錦衣歸故里，文峰高並彩雲端。
蛻龍洞 鍾宿
蒼巖磊落任龍蟠，綿亙千年露未乾。一自爲霖破壁去，至今風雨逼山寒。
登竺雲山 釋白幻
獨上千峰與萬峰，晴嵐淡寫海江容。偶從動問山居事，笑拍巖前一樹松。
寒雲千疊山 楊養晦
松竹陰森護上方，老仙蓬髪一簪霜。閑來欹枕松風裏，歸夢不知山水長。
宣妙樓 方鴻飛
雲觀烟樓是梵家，竹圍如洗逼寒沙。因風綠浪摇晴麥，遇雨紅香落澗花。人鎖晝房聽鳥語，僧歸晚塢放蜂衙。不須老遠來沽酒，只覓天酥爲點茶。